
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" № 6,  тел: (+359 2)   9401 444, факс: (+359 2) 9401 595



Р Е Ш Е Н И Е  

№ РС-23855-19-094
Днес, 11.12.2019г., в град София, Комисията за противодействие на корупцията и за отнемане на незаконно придобитото имущество, в състав:

Заместник - председател: Антон Славчев
Член: Антоанета Цонкова
Член: Силвия Къдрева
У С Т А Н О В И:
Производството е образувано по реда на чл.71, ал.1 от Закона за противодействие на корупцията и за отнемане на незаконно придобитото имущество (ЗПКОНПИ), въз основа на сигнал, регистриран в Комисия за противодействие на корупцията и за отнемане на незаконно придобитото имущество (КПКОНПИ) с рег. № ЦУ01/23855/10.10.2019г.
Сигналът е насочен против Тони Г. Малинов – заместник-кмет на община К.
В подадения сигнал се твърди, че заместник-кметът на община К. Тони Малинов, действащ „За кмет на общината“, със сключване на Анекс № 2 от 18.09.2019 г. е удължил срокa на действие на Договор № 26/03.05.2018 г. между Община К. и ЕТ *** за наем на общински терен до 31.12.2019 година. Излагат се доводи, че с това действие той е нарушил разпоредби на няколко нормативни акта и е злоупотребил с власт и служебно положение, с цел облагодетелстване на посоченото физическо лице-търговец.

Към сигнала са приложени копия на следните документи: анекс № 2 към Договор № 26/03.05.2018г., становище с рег. № 94Г-133-1#5/17.09.2019г. на Община К., становище с рег. № 94Г-133-1#6/17.09.2019г. на Община К. и заявление за наем с вх. № 1815/26.07.2019 г. на Община К.

Във връзка с твърденията в сигнала Комисията е изискала от кмета на община К. и с писмо, вх. № ЦУ01/29372 от 13.11.2019 г. на КПКОНПИ, е получила доказателства за служебното качество на заместник-кмета на община К. – Трудов договор и декларации пред Сметна палата за 2015, 2016 и 2017г. и пред КПКОНПИ по чл. 35, ал. 1, т. 2 от ЗПКОНПИ за 2018 и 2019 година. 
Служебно е направена справка в НБД „Население“, Търговски регистър, НОИ, интернет страниците на Община К. и Общинска избирателна комисия – К.
След като обсъди събраните в хода на административното производство доказателства, комисията установи следното от фактическа страна:
Сигналът е подаден от физическо лице с посочени три имена, адрес, телефон и е подписан.
            С трудов договор № 03/12.01.2015г. Тони Г. Малинов е назначен за заместник-кмет на община К.
  На 18.09.2019г. е сключен Анекс № 2 към договор за наем № 26/03.05.2018 г. между Община К., представлявана от инж. Тони Г. Малинов – За кмет на общината, съгласно заповед РД № 248 от 05.09.2019г. на кмета на община К., от една страна, и ЕТ *** от друга страна, с който се удължава срокът на действие на договора за временно и възмездно ползване на част от поземлен имот № 38558.4.401 – общински терен с обща площ 25,00 кв.м до 31.12.2019 година.
От направена справка в Търговски регистър се установи, че ЕТ ****, е физическото лице – търговец В. Ц. Е.
Независимо, че в сигнала няма твърдения за свързаност между Тони Малинов и ЕТ *** Комисията е изследвала наличието на родствени връзки между Малинов и Е.
От направената справка в регистър НБД „Население“ за съпруга  и родствени връзки за роднини по права линия, по съребрена линия – до четвърта степен, включително и по сватовство – до втора степен, включително за Тони Г. Малинов, се установи, че същият няма родствена връзка с В. Ц. Е.

Въз основа на така изяснената фактическа обстановка, комисията установи следното от правна страна:
За да е осъществен конфликт на интереси по смисъла на чл.52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В качеството си на заместник-кмет на община К., Тони Г. Малинов е лице, заемащо висша публична длъжност по смисъла на чл.6, ал.1, т.32 от ЗПКОНПИ.
Съгласно чл.39, ал.2, от Закона за местното самоуправление и местната администрация (ЗМСМА), кметът на общината, съответно кметът на района, определя със заповед заместник-кмет, който го замества при отсъствието му от общината, съответно от района, а съгласно ал. 3 от с. чл. кметът на общината и кметът на района могат да оправомощават заместник-кметове да изпълняват техни правомощия в случаите, когато това е предвидено в закон.
В качеството си на заместник-кмет на Община К.,  Тони Г. Малинов е сключил Анекс № 2 към договор за наем № 26/03.05.2018 г. с ЕТ ****, действащ „За кмет на общината“, възложено му със заповед РД № 248 от 05.09.2019г. на кмета на община К.
В хода на производството се установи, че Тони Г. Малинов и В. Ц. Е. не са свързани лица по смисъла на §1, т.15, б. „а“ от ДР на ЗПКОНПИ. 
От значение за установяване или неустановяване конфликт на интереси е конкретно поведение на лицето, заемащо висша публична длъжност при изпълнение на правомощията му по служба, както и дали това поведение е в частен интерес - негов или на свързано с него лице. 
Поради липсата на свързаност между Тони Г. Малинов и В. Ц. Е., се налага изводът, че упражнените правомощия по служба от Тони Малинов не са в частен интерес – негов или на свързано с него лице по смисъла на §1, т.15, б. „а“ от ДР на ЗПКОНПИ. 
Това е така, тъй като от една страна Малинов, представляващ общината като юридическо лице, е упражнил свое законово правомощие, изразяващо се в действие по управление на общински имот, което обективно е невъзможно да доведе до негова лична и непосредствена облага, поради факта, че възмездната и насрещна престация на наемателя – плащането на наемната цена по договора, преминава в патримониума на общината, а от друга страна, едноличният търговец – ползвател на имота, който има частен интерес от сключването на анекса, не е свързано с Малинов лице.
Предвид изложеното, се налага изводът, че липсва частен интерес, който може да повлияе върху безпристрастното и обективно изпълнение на правомощията или задълженията по служба на Тони Малинов, в качеството му на заместник-кмет на община К. и на лице заемащо висша публична длъжност, при сключването на Анекс № 2 към договор за наем № 26/03.05.2018 година. 
Липсата на който и да е елемент от понятието „конфликт на интереси“ води до невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и до липса на конфликт на интереси по смисъла на чл.52 от ЗПКОНПИ.
          Предвид изложеното, Комисията за противодействие на корупцията и за отнемане на незаконно придобитото имущество, на основание чл.74, ал.1 и 2 от ЗПКОНПИ,


РЕШИ:
НЕ УСТАНОВЯВА конфликт на интереси по отношение на Тони Г. Малинов, ЕГН: *********, в качеството му на заместник-кмет на община К. и на лице, заемащо висша публична длъжност по смисъла на 6, ал.1, т.32 от ЗПКОНПИ, във връзка със сключването на Анекс № 2 от 18.09.2019г. към договор за наем № 26/03.05.2018 г., поради липса на частен интерес, негов или на свързано с него лице по смисъла на §1, т.15, б. „а“ от ДР на ЗПКОНПИ.
Препис от решението да се изпрати на Oкръжна прокуратура – С., с оглед преценка за реализиране на правомощията по чл. 76, ал. 2 от ЗПКОНПИ.
С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.

КОМИСИЯ:
Заместник - председател:……..…/п/…………/Антон Славчев/
Член: ……………/п/………………/Антоанета Цонкова/
Член:……………/п/……………..../Силвия Къдрева/

